\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_

E:

Številka: 090-85/2024-2

Datum: 30. 8. 2024

**Zadeva: Izvajanje Zakona o dostopu do informacij javnega značaja – mnenje ministrstva**

Zveza: vaša dopisa z dne 14. 6. 2024

Spoštovani,

Informacijski pooblaščenec nam je z dopisom številka 092-160/2024/2 z dne 14. 6. 2024 odstopil v pristojno reševanje vaš dopis glede »vprašanja o načinu obravnave prejete zahteve prosilke za dostop do informacij javnega značaja. Prosilka želi od vas pridobiti naslednje informacije/dokumente:

* višino sredstev, ki jih je Občina Divača v lanskem letu namenila za pravno svetovanje in storitve;
* podjemno pogodbo (ali pogodbo v katerikoli drugi obliki) med g. \_\_\_\_\_\_\_\_\_ in Občina Divača;
* pogodbo o zaposlitvi g. \_\_\_\_\_\_\_\_\_\_ za mesto poklicnega podžupana Občine Divača;
* pogodbo o zaposlitvi ga. \_\_\_\_\_\_\_\_\_\_ z Občino Divača;
* vse zapisnike Komisije za participativni proračun;
* vse transakcije (nakazila) za »zunanje« člane Komisije za participativni proračun Občine Divača za leto 2023/24/25;
* opis del in nalog podžupana Občine Divača;
* opis delovnih nalog višje svetovalke za komunikacije Občina Divača;
* višino odhodkov iz občinskega proračuna za potrebe sopotnikov in \_\_\_\_\_\_\_\_\_\_\_ v letu 2023.

K dopisu ste priložili vaš dopis št. 090-0007/2024-2 z dne 13. 6. 2024 iz katerega izhaja, da ste v zvezi s konkretno zahtevo prosilke na Informacijskega pooblaščenca naslovili vprašanje, ali se pogodba o zaposlitvi spodaj navedenih oseb lahko pošlje v celoti ali ne oziroma kateri podatki se morajo prekriti v spodaj navedenih pogodbah:

* pogodbi o zaposlitvi g. \_\_\_\_\_\_\_\_\_\_ za mesto poklicnega podžupana Občine Divača,
* pogodbi o zaposlitvi ga. \_\_\_\_\_\_\_\_\_ za Občino Divača (višja svetovalka za komunikacije),
* in opisih delovnih nalog obeh zaposlenih.

Ministrstvo za javno upravo (ministrstvo) kot resorno pristojno ministrstvo za sistemsko urejanje področja informacij javnega značaja ni pristojno zavzemati stališč v konkretnih upravnih zadevah, saj v konkretnih upravnih zadevah interpretirajo predpise upravni organi in sodišča. Ministrstvo lahko na podlagi drugega odstavka 32. člena Zakona o dostopu do informacij javnega značaja (v nadaljnjem besedilu: ZDIJZ) le seznanja javnost o načinu in pogojih dostopa do informacij javnega značaja oziroma posreduje neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo.

Glede na to, da je Občina Divača zavezanec za dostop do informacij javnega značaja (v nadaljnjem besedilu: zavezanec) v skladu s prvim odstavkom 1. člena ZDIJZ, mora na zahtevo prosilcu posredovati vse informacije javnega značaja s katerimi razpolaga. Zavezanec lahko zahtevo v celoti ali delno zavrne le, če ugotovi, da zahtevani dokument ali določeni podatki iz dokumenta pomenijo izjemo po 5.a ali 6. členu ZDIJZ, kot npr. če prosilec zahteva osebni podatek, ki ga ščiti predpis o varstvu osebnih podatkov. V primeru, da dokument ali njegov del **le delno vsebuje informacije iz 5.a ali 6. člena ZDIJZ in jih je mogoče izločiti iz dokumenta,** ne da bi to ogrozilo njihovo zaupnost, pooblaščena oseba organa **izloči te informacije iz dokumenta (anonimizacija) ter seznani prosilca z vsebino preostalega dela dokumenta**.

**ZDIJZ nadalje v prvi alineji tretjega odstavka 6. člena** določa, da se ne glede na izjeme določene v prvem odstavku 6. člena ZDIJZ, dostop do zahtevane informacije dovoli, če se zahteva nanaša na **podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca**, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače.

Po našem mnenju je treba besedno zvezo »delovno razmerje javnega uslužbenca« razlagati ozko, in sicer tako, da so vsi ti osebni podatki lahko prosto dostopna informacija javnega značaja le, če prosilec izkaže, da za razkritje prevlada interes javnosti ali če javnost osebnega podatka določa neki drugi zakon (npr. Zakon o sistemu plač v javnem sektorju[[1]](#footnote-1); ZSPJS). Pri presoji javne dostopnosti do osebnih podatkov, ko opravljanje delovnega razmerja javnega uslužbenca ali funkcionarja ni povezano z osnovnim namenom ZDIJZ (preglednost dela javnega sektorja, nadzor javnosti nad delom javnih uslužbencev), je po našem mnenju treba uporabiti ustavnopravni test sorazmernosti. Določbe tretjega odstavka 6. člena ZDIJZ namreč ni mogoče razlagati na način, da so vsi osebni podatki javnega uslužbenca, s katerimi razpolaga delodajalec, javni. Delodajalec je namreč dolžan varovati in spoštovati delavčevo osebnost ter upoštevati in ščititi delavčevo zasebnost. Osebni podatki delavca se lahko zbirajo, obdelujejo, porabljajo in posredujejo tretjim osebam le, če je to določeno z Zakonom o delovnih razmerjih[[2]](#footnote-2) (ZDR-1) ali drugim zakonom, ali če je to potrebno zaradi uresničevanja pravic in obveznosti iz delovnega razmerja ali v zvezi z delovnim razmerjem.

Pri odločanju po tretjem odstavku 6. člena ZDIJZ ne gre za enak primer, kot pri odločanju po prvem odstavku 38. člena ZSPJS, ki določa, da so plače v javnem sektorju javne, pri čemer so javnosti dostopni podatki o delovnem mestu, nazivu ali funkciji, o osnovnih plačah, dodatkih ter delu plač za delovno uspešnost, razen podatka za delovno dobo. Pri slednjem iz sodne prakse izhaja, da so podatki iz prvega odstavka 38. člena ZSPJS za vsakega javnega uslužbenca (poimensko) brezpogojno javni. Pri odločanju po tretjem odstavku 6. člena ZDIJZ pa mora prosilec najprej ugotoviti, ali **so** **pogodbe o zaposlitvi** **povezane** z opravljanjem javne funkcije ali delovnega razmerja javnega uslužbenca. Nato pa v primeru, da gre za podatke, ki so povezani z delovnim razmerjem javnega uslužbenca **v skladu z načelom sorazmernosti** **odločiti,** ali se prosilki posredujejo vsi zahtevani podatki, ali le nekateri (delni dostop/anonimizacija).

V primeru obstoja izjem po ZDIJZ je mogoče dostop do zahtevane informacije dovoliti tudi, če je za razkritje podan javni interes v skladu z drugim odstavkom 6. člena ZDIJZ. Pravni pojem javnega interesa je nedoločen pravni pojem, ki ga je treba vsebinsko napolniti v vsakem konkretnem primeru. Test interesa javnosti je treba uporabljati premišljeno in le takrat, ko bi z njegovo pomočjo odkrili nekaj, kar bi pripomoglo k širši razpravi in razumevanju nečesa pomembnega za javnost. Ni mogoče izhajati iz splošnega stališča, da bi bilo za javnost koristno, da bi bile zahtevane informacije prosto dostopne, ampak mora biti izkazan konkreten javni interes za konkreten dokument.[[3]](#footnote-3)

Poudarjamo, da je pri odločanju zavezanec dolžan **slediti zahtevi prosilca** in odločati vsebinsko o celotnem zahtevku. V primeru nejasnosti mora zavezanec od prosilca zahtevati dopolnitev vloge (vedeti mora katere podatke prosilec dejansko zahteva in ne katere domnevno zahteva), nikakor pa **zahtevka v primeru nejasnosti zavezanec ne sme preinterpretirati sam.**

Na koncu vas seznanjamo z določbo petega odstavka 6. člena ZDIJZ, kjer je navedeno, da organ lahko prosilcu ne posreduje zahtevane informacije, ki je dostopna v prosto dostopnih javnih evidencah ali na drug način že enostavno javno dostopna (evidence in registri AJPES[[4]](#footnote-4), objava v uradnem glasilu, publikacijah organa, medijih, strokovni literaturi, svetovnem spletu in podobno) in mu posreduje samo napotilo, kje se informacija nahaja.

Prosilcem za informacije javnega značaja so določene informacije dostopne na spletnih aplikacijah TZIJZ[[5]](#footnote-5) in Erar[[6]](#footnote-6). Preko spletne aplikacije TZIJZ Uprave Republike Slovenije za javna plačila je omogočen dostop do informacij javnega značaja o transakcijah, opravljenih v breme zavezancev za informacije javnega značaja: javnih gospodarskih zavodov, javnih podjetij, poslovnih subjektov v 100 % lasti oseb javnega prava, ki so registrirani v Registru zavezancev za informacije javnega značaja ter posrednih in neposrednih proračunskih uporabnikov. Tudi spletna aplikacija Erar splošni javnosti omogoča vpogled v transakcije javnih institucij in družb v lasti države ter občin, ki se nanašajo na blago in storitve, plače, socialne prejemke, pokojnine, subvencije, štipendije itd. Nekateri podatki o plačah funkcionarjev in javnih uslužbencev so dosegljivi na Portalu plač javnega sektorja.[[7]](#footnote-7)

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi, saj ministrstvo ne sme vsebinsko posegati v konkretno upravno zadevo oziroma komentirati konkretnega upravnega postopka.

Več o pogojih in načinih za izvajane ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[8]](#footnote-8)

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovnik

1. Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) –

   odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165), [84/18](http://www.uradni-list.si/1/objava.jsp?sop=2018-01-4122) in [204/21](http://www.uradni-list.si/1/objava.jsp?sop=2021-01-4154) [↑](#footnote-ref-1)
2. Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722),

   [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [119/21](http://www.uradni-list.si/1/objava.jsp?sop=2021-01-2550) – ZČmIS-A, [202/21](http://www.uradni-list.si/1/objava.jsp?sop=2021-01-4069) – odl. US, [15/22](http://www.uradni-list.si/1/objava.jsp?sop=2022-01-0215) in [54/22](http://www.uradni-list.si/1/objava.jsp?sop=2022-01-1186) – ZUPŠ-1. [↑](#footnote-ref-2)
3. Sodba Upravnega sodišča Republike Slovenije št. I U 1951/2017-21 z dne 09.10.2019. [↑](#footnote-ref-3)
4. <https://www.ajpes.si/Iscem> [↑](#footnote-ref-4)
5. <https://www.gov.si/zbirke/storitve/spletna-aplikacija-tzijz-podatki-o-placilnih-transakcijah-po-zdijz/> [↑](#footnote-ref-5)
6. <https://erar.si/> [↑](#footnote-ref-6)
7. [Portal plač javnega sektorja | OPSI - Odprti podatki Slovenije (gov.si)](https://podatki.gov.si/aplikacije/portal-pla%C4%8D-javnega-sektorja) [↑](#footnote-ref-7)
8. <https://www.gov.si/teme/informacije-javnega-znacaja/> [↑](#footnote-ref-8)